屏石謠贈郭功父
作者：楊傑
朝代：宋

paragraphs: 屏石屏石何嶃巖，云初得自江之南。
沙埋土蝕幾千載，無人辨别嗟沉淹。
浄空居士物鑒精，獲之不貴黄金兼。
清泉洗滌露真璞，野雲凝結堆濃藍。
巫峽山前暮雨霽，參差十二挑峰尖。
比千骨朽心不朽，通竅至今存四三。
蜂房蟻垤豈足數，或疏或密争嶔嵌。
銅臺古研置其下，一片皴碧沉寒潭。
唐朝牛公嗜怪石，取之不已其亦貪。
争如夫君一勝百，得此自足無傷亷。
我嘗乘醉到君家，臨風叩以蒼玉簪。
其聲淸越合律吕，簨簴可與大樂參。
何當琢磨中勾股，列爲編磬歌雲咸。
問君考擊薦郊廟，孰若藏在青山庵。